input: DEĊIŻJONI TA' IMPLIMENTAZZJONI TAL-KUMMISSJONI (UE) 2015/73
  tat-3 ta' Diċembru 2014
  li tadotta t-tmien aġġornament tal-lista tas-siti ta' importanza Komunitarja għar-reġjun bijoġeografiku Boreali
  (notifikata bid-dokument C(2014) 9092)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat id-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni tal-ħabitat naturali u tal-fawna u l-flora selvaġġa (1), u b'mod partikolari t-tielet subparagrafu tal-Artikolu 4(2) tagħha,
  Billi:
  (1)
  Ir-reġjun bijoġeografiku Boreali msemmi fl-Artikolu 1(c)(iii) tad-Direttiva 92/43/KEE huwa magħmul minn partijiet tat-territorji tal-Unjoni tal-Finlandja u l-Isvezja u t-territorji tal-Unjoni tal-Estonja, il-Latvja u l-Litwanja, kif speċifikat fil-mappa bijoġeografika approvata fl-20 ta' April 2005 mill-kumitat stabbilit bl-Artikolu 20 ta' dik id-Direttiva (“il-Kumitat dwar il-Ħabitats”).
  (2)
  Il-lista inizjali tas-siti ta' importanza Komunitarja għar-reġjun bijoġeografiku Boreali, skont it-tifsira tad-Direttiva 92/43/KEE, ġiet adottata bid-Deċiżjoni tal-Kummissjoni 2005/101/KE (2). Dik il-lista ġiet aġġornata l-aħħar bid-Deċiżjoni ta' Implimentazzjoni tal-Kummissjoni 2013/742/UE (3).
  (3)
  Is-siti inklużi fil-lista tas-siti ta' importanza Komunitarja għar-reġjun bijoġeografiku Boreali jiffurmaw parti min-netwerk Natura 2000, li huwa element essenzjali tal-ħarsien tal-bijodiversità fl-Unjoni. Sabiex isir aktar progress fit-twaqqif attwali tan-netwerk Natura 2000 u fil-kuntest ta' adattament dinamiku ta' dak in-netwerk, il-listi tas-siti ta' importanza Komunitarja jiġu riveduti regolarment.
  (4)
  Sa minn Ottubru 2012, l-Istati Membri pproponew siti addizzjonali ta' importanza Komunitarja għar-reġjun bijoġeografiku Boreali fi ħdan it-tifsira tal-Artikolu 1 tad- Direttiva 92/43/KEE. L-Istati Membri ressqu wkoll tibdiliet fit-tagħrif relatat mas-sit-li jinsab fil-lista tas-siti ta' importanza Komunitarja għar-reġjun bijoġeografiku Boreali.
  (5)
  Abbażi tal-abbozz tal-elenku mfassal mill-Kummissjoni bi ftehim ma' kull wieħed mill-Istati Membri kkonċernati, li jidentifika wkoll is-siti li għandhom tipi ta' ħabitat naturali ta' prijorità jew speċijiet ta' prijorità, għandu jiġi adottat lista aġġornata tas-siti magħżulin bħala siti ta' importanza Komunitarja għar-reġjun bijoġeografiku Boreali. L-Artikoli 4(4) u 6(1) tad-Direttiva 92/43/KEE japplikaw għas-siti li jkunu għadhom kemm ġew inklużi.
  (6)
  L-għarfien dwar l-eżistenza u t-tqassim tat-tipi ta' ħabitats naturali u tal-ispeċijiet qiegħed jevolvi kontinwament minħabba s-sorveljanza mwettqa skont l-Artikolu 11 tad-Direttiva 92/43/KEE. Għalhekk, l-evalwazzjoni u l-għażla tas-siti fil-livell tal-Unjoni saru bl-użu tal-aqwa tagħrif disponibbli bħalissa.
  (7)
  Uħud mill-Istati Membri ma pproponewx biżżejjed siti biex jiġu ssodisfati r-rekwiżiti tad-Direttiva 92/43/KEE għal ċerti tipi ta' ħabitats u speċijiet. Barra minn hekk, l-għarfien tal-eżistenza u t-tqassim ta' xi wħud mit-tipi ta' ħabitats naturali mniżżla fl-Anness I u tal-ispeċijiet imniżżla fl-Anness II tad-Direttiva 92/43/KEE għadu mhux komplut. Għalhekk, għal dawk it-tipi ta' ħabitats u speċijiet, ma jistax jiġi konkluż li n-netwerk Natura 2000 huwa komplut. Fl-interess taċ-ċarezza u tat-trasparenza, id-Deċiżjoni ta' Implimentazzjoni 2013/742/UE għandha titħassar.
  (8)
  Il-miżuri previsti f'din id-Deċiżjoni huma skont l-opinjoni tal-Kumitat dwar il-Ħabitats.
  ADOTTAT DIN ID-DEĊIŻJONI:
  Artikolu 1
  It-tmien aġġornament tal-lista tas-siti ta' importanza Komunitarja għar-reġjun bijoġeografiku Boreali, kif stabbilit fl-Anness, hija adottata.
  Artikolu 2
  Id-Deċiżjoni ta' Implimentazzjoni 2013/742/UE hija b'dan imħassra.
  Artikolu 3
  Din id-Deċiżjoni hija indirizzata lill-Istati Membri.
  Magħmul fi Brussell, it-3 ta' Diċembru 2014.